REGOLAMENT TAL-KUNSILL (KE) Nru 850/2005
tat-30 ta' Mejju 2005
li jemenda r-Regolament (KE) 2500/2001 li jawtorizza l-implimentazzjoni ta’ l-assistenza tal-Komunità skond l-Artikolu 54(2)(ċ) tar-Regolament (KE, Euratom) Nru 1605/2002
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikulari l-Artikolu 181a(2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
L-Artikolu 54(2) tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar r-Regolament Finanzjarju applikabbli għall-budget ġenerali tal-Komunitajiet Ewropej (2) (ir-“Regolament Finanzjarju”) jippermetti l-implimentazzjoni tal-budget tal-Komunità permezz ta’ ġestjoni indiretta ċentralizzata u jistabbilixxi ħtiġijiet speċifiċi għall-implimentazzjoni.
(2)
Fil-qasam ta’ l-għajnuna ta’ qabel l-adeżjoni, ġestjoni indiretta ċentralizzata fil-forma stabbilita fl-Artikolu 54(2)(ċ) tar-Regolament Finanzjarju wriet li hija għodda utli fil-passat, b'mod partikulari fir-rigward ta' l-operazzjonijiet ta' l-uffiċċju ta’ l-Assistenza Teknika u l-Iskambju ta' Informazzjoni (TAIEX).
(3)
It-Turkija kienet utent ewlieni ta’ l-operazzjonijiet TAIEX matul dawn l-aħħar snin, u għandha tkun f’pożizzjoni li tkompli tuża wkoll dan l-istrument skond ir-regoli stabbiliti mir-Regolament Finanzjarju.
(4)
Approċċ armonizzat fil-qasam ta’ l-għajnuna ta’ qabel l-adeżjoni hu mixtieq u għalhekk il-formola wżata għandha tkun identika għal dik maħsuba mir-Regolamenti tal-Kunsill (KEE) Nru 3906/89 Phare (3) u (KE) Nru 2666/2000 CARDS (4).
(5)
Ir-Regolament tal-Kunsill (KE) Nru 2500/2001 tas-17 ta’ Diċembru 2001 dwar l-għajnuna finanzjarja ta’ qabel l-adeżjoni għat-Turkija (5) għandu għalhekk ikun emendat kif meħtieġ,
ADOTTA DAN IR-REGOLAMENT:
Artikolu 1
Fir-Regolament (KE) Nru 2500/2001, l-Artikolu li ġej għandu jiżdied:
“Artikolu 6a
Il-Kummissjoni tista’ fil-limiti stabbiliti fl-Artikolu 54 tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar r-Regolament Finanzjarju applikabbli għall-implimentazzjoni tal-budget ġenerali tal-Komunitajiet Ewropej (*), tiddeċiedi li tafda l-ħidmiet ta’ awtorità pubblika, u b’mod partikulari ħidmiet ta’ l-implimentazzjoni tal-budget lill-korpi elenkati fl-Artikolu 54 (2) tar-Regolament. Il-korpi definiti fl-Artikolu 54(2)(ċ) ta' dak ir-Regolament jistgħu jkunu fdati b’ħidmiet ta’ awtorità pubblika jekk huma ta’ livell rikonoxxut internazzjonalment, b’konformità ma’ sistemi rikonoxxuti internazzjonalment ta’ ġestjoni u kontroll, u huma sorveljati minn awtorità pubblika.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussel, 30 ta' Mejju 2005.